作者：卢祖皋
词牌/韵律：贺新郎

paragraphs: 春色元无主。
荷东君、著意看承，等闲分付。
多少无情风与浪，又那更、蝶欺蜂妒。
算燕雀、眼前无数。
从便帘栊能爱护，到如今、已是成迟暮。
芳草碧，遮归路。
看看做到难言处。
怕宣郎、轻转旌旗，易歌襦裤。
月满西楼弦索静，云蔽崑城阆府。
便恁地、一帆轻举。
独倚阑干愁拍碎，惨玉容、泪眼如红雨。
去与住，两难诉。